05 Oktober: Oppas dat jy nie jou kanse verspeel nie. – Jan van der Watt - www.bybelkennis.co.za
by Mitch Kalp · Published 05/10/2017 · Updated 04/10/2017
2 Thes 1:1-2:2 (fokus 1:6-10)
Toe ‘n outjie op die laaste skooldag van die skool af kom, vra sy pa waar sy rapport is. Hy sê toe: “Ek sal dit more vir pa gee, want Pietie het dit eers geleen”. “Waarom?” wou sy pa weet. “Hy wou net eers sy ouers so bietjie gaan skrikmaak”, kom die antwoord.
Iets waaraan ons nie altyd dink nie, is dat daar ook vir ons ‘n laaste dag kom. Dan sal ons voor die Here moet gaan staan en verduidelik wat ons met ons lewens gedoen het. Dan sal ons nie onder mekaar rapporte kan uitruil nie, want die Here weet alles. Vir Hom kan ons niks wegsteek nie.
Dit is so uit die mode om deesdae van die oordeel van God te praat. Ons is so gefokus op God se liefde dat ons nie daaraan dink dat Hy ook kwaad word nie. Party mense sê selfs dat ‘n God van liefde nie kán kwaad word nie. Ons vergeet dat as mense God behandel asof Hy niks is nie, ja, asof Hy nie eers dáár is nie, God nie maar net sê “ag toemaar” nie. Hy gee almal ‘n regverdige kans, maar as iemand daardie kanse nie gebruik nie, is die hel hulle voorland (1:9).
Maar as jy jou kans gebruik het en jou hand in die hand van die Here gesit het, hoef jy nie bang te wees vir daardie dag nie (1:10). Ons kan op daardie dag wel nie onder mekaar rapporte uitruil nie, maar as ons aan Jesus behoort, skryf Hy “goed geslaag” voorop ons rapport. Watter ervaring gaan dit nie wees as jy bewend met ‘n geboë hoof nader stap met jou rapport en jy sien die deurboorde hand van Jesus wat jou rapport vat en “goed geslaag” daaroor skryf nie. Wat ‘n dag om na uit te sien!